หลังประจำเดือนหมดวันที่ 30พ.ย.64 เเล้วมีเพศสัมพันธ์ในวันที่ 2ธ.ค.64 มีการป้องกันถุงยางอนามัยหลังจากนั้น1อาทิตย์วันที่ 9ธ.ค.64 มีอาการปวดท้องตอนเช้าเเละมีเลือดออกคล้ายประจำเดือนอยากทราบว่าเป็นเพราะอะไรกันเเน่ครับ
สวัสดีค่ะ หากนับจากวันแรกที่มีประจำเดือนมา (ไม่ใช่วันที่ประจำเดือนหมด) จนถึงวันที่มีเพศสัมพันธ์ หากนับได้เกิน 7 วัน ก็ถือว่าไม่ใช่ระยะปลอดภัย โอกาสที่จะตั้งครรภ์นั้นมีได้ แต่หากได้ใส่ถุงยางอนามัยป้องกัน โอกาสที่จะตั้งครรภ์ก็ถือว่ามีน้อยอยู่ค่ะสำหรับเลือดที่ออกในวันที่ 9 ธ.ค. ซึ่งเกิดหลังจากประจำเดือนหมดไป 9 วัน อาจเกิดจาก- เป็นเลือดออกช่วงไข่ตก โดยเลือดจะออกในช่วงกึ่งกลางของรอบประจำเดือน คือประมาณวันที่ 13-15 นับจากวันแรกที่ประจำเดือนมา และออกเพียงแค่ 1 วัน นอกจากนี้ อาจมีปวดท้องน้อย เจ็บเต้านมร่วมด้วยได้- เป็นเลือดล้างหน้าเด็ก ซึ่งจะเกิดหลังจากที่มีเพศสัมพันธ์ไปแล้ว 6-12 วัน เลือดที่ออกจะมีปริมาณเล็กน้อยและออกเพียงแค่ 1-2 วัน- มีการอักเสบติดเชื้อในโพรงมดลูก แต่จะมีอาการปวดท้องน้อยและตกขาวที่ผิดปกติร่วมด้วย- มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น แต่จะมีเลือดออกผิดปกติเรื่อยๆ และมักพบในวัยกลางคนขึ้นไป- ผลจากการใช้ยาฮอร์โมนต่างๆ เช่น ยาเม็ดคุมกำเนิด ยาสตรี สมุนไพร อาหารเสริมต่างๆ เป็นต้นแนะนำให้สังเกตอาการไปก่อน หากเลือดที่ออกมามีปริมาณไม่มาก และเป็นเพียงแค่ 1-2 วัน อาจเป็นเลือดออกช่วงไข่ตกหรือเลือดล้างหน้าเด็กก็ได้ ดังนั้น หลังจากนี้ ก็ควรรอดูว่าประจำเดือนจะมาหรือไม่ หากไม่มา ก็ควรตรวจหาการตั้งครรภ์ดูค่ะ แต่หากเลือดที่ออกมีปริมาณมาก และออกนานเกิน 2 วัน หรือมีปวดท้องน้อยมากร่วม ก็ควรไปพบสูติ-แพทย์เพื่อตรวจหาสาเหตุค่ะ